b'\n_START_ARTICLE_\nLibertatea de exprimare\n_START_PARAGRAPH_\nLibertatea de exprimare este un principiu care sus\xc8\x9bine libertatea unui individ sau a unei comunit\xc4\x83\xc8\x9bi de a-\xc8\x99i exprima opiniile \xc8\x99i ideile f\xc4\x83r\xc4\x83 frica unor represalii, cenzuri sau sanc\xc8\x9biuni.\n_START_SECTION_\n\xc3\x8en dreptul interna\xc8\x9bional\n_START_PARAGRAPH_\nArticolul 10 al Conven\xc8\x9biei pentru ap\xc4\x83rarea drepturilor omului \xc8\x99i a libert\xc4\x83\xc8\x9bilor fundamentale prevede:_NEWLINE_1. Orice persoan\xc4\x83 are dreptul la libertatea de exprimare. Acest drept cuprinde libertatea de opinie \xc8\x99i libertatea de a primi sau de a comunica informa\xc8\x9bii ori idei f\xc4\x83r\xc4\x83 amestecul autorit\xc4\x83\xc8\x9bilor publice \xc8\x99i f\xc4\x83r\xc4\x83 a \xc8\x9bine seama de frontiere. Prezentul articol nu \xc3\xaempiedic\xc4\x83 statele sa supun\xc4\x83 societ\xc4\x83\xc8\x9bile de radiodifuziune, de cinematografie sau de televiziune unui regim de autorizare._NEWLINE_2. Exercitarea acestor libert\xc4\x83\xc8\x9bi ce comport\xc4\x83 \xc3\xaendatoriri \xc8\x99i responsabilit\xc4\x83\xc8\x9bi poate fi supus\xc4\x83 unor formalit\xc4\x83\xc8\x9bi, condi\xc8\x9bii, restr\xc3\xa2ngeri sau sanc\xc8\x9biuni prev\xc4\x83zute de lege, care constituie m\xc4\x83suri necesare, \xc3\xaentr-o societate democratic\xc4\x83, pentru securitatea na\xc8\x9bional\xc4\x83, integritatea teritorial\xc4\x83 sau siguran\xc8\x9ba public\xc4\x83, ap\xc4\x83rarea ordinii \xc8\x99i prevenirea infrac\xc8\x9biunilor, protec\xc8\x9bia s\xc4\x83n\xc4\x83t\xc4\x83\xc8\x9bii sau a moralei, protec\xc8\x9bia reputa\xc8\x9biei sau a drepturilor altora pentru a \xc3\xaempiedica divulgarea de informa\xc8\x9bii confiden\xc8\x9biale sau pentru a garanta autoritatea \xc8\x99i impar\xc8\x9bialitatea puterii judec\xc4\x83tore\xc8\x99ti.\n_START_SECTION_\n\xc3\x8en Rom\xc3\xa2nia\n_START_PARAGRAPH_\n\xc3\x8en Rom\xc3\xa2nia, libertatea de exprimare este garantat\xc4\x83 prin Constitu\xc8\x9bie. Articolul 30 al Constitu\xc8\x9biei Rom\xc3\xa2niei proclam\xc4\x83:_NEWLINE_\xe2\x80\x9eLibertatea de exprimare\xe2\x80\x9d_NEWLINE_(1) Libertatea de exprimare a g\xc3\xa2ndurilor, a opiniilor sau a credin\xc8\x9belor \xc8\x99i libertatea crea\xc8\x9biilor de orice fel, prin viu grai, prin scris, prin imagini, prin sunete sau prin alte mijloace de comunicare \xc3\xaen public, sunt inviolabile._NEWLINE_(2) Cenzura de orice fel este interzis\xc4\x83._NEWLINE_(3) Libertatea presei implic\xc4\x83 \xc8\x99i libertatea de a \xc3\xaenfiin\xc8\x9ba publica\xc8\x9bii._NEWLINE_(4) Nicio publica\xc8\x9bie nu poate fi suprimat\xc4\x83.\n_START_SECTION_\n\xc3\x8en Republica Moldova\n_START_PARAGRAPH_\n\xc3\x8en Republica Moldova, libertatea de exprimare este garantat\xc4\x83 prin Constitu\xc8\x9bie. Articolul 32 al Constitu\xc8\x9biei Republicii Moldova proclam\xc4\x83:_NEWLINE_\xe2\x80\x9eLibertatea opiniei \xc8\x99i a exprim\xc4\x83rii\xe2\x80\x9d_NEWLINE_(1) Oric\xc4\x83rui cet\xc4\x83\xc8\x9bean \xc3\xaei este garantat\xc4\x83 libertatea g\xc3\xaendirii, a opiniei, precum \xc8\x99i libertatea exprim\xc4\x83rii \xc3\xaen public prin cuv\xc3\xaent, imagine sau prin alt mijloc posibil.\n_START_SECTION_\nLimitele libert\xc4\x83\xc8\x9bii de exprimare\n_START_PARAGRAPH_\nLibertatea de exprimare nu trebuie privit\xc4\x83 \xc3\xaen abstract. Dreptul \xc3\xaen sine nu este unul care s\xc4\x83 opereze la infinit ci, conform principiului "Libertatea ta se opre\xc8\x99te acolo unde \xc3\xaencepe a mea", are anumite limite.  Pe acestea le g\xc4\x83sim chiar \xc3\xaen textul Constitu\xc8\x9biei:_NEWLINE_(6) Libertatea de exprimare nu poate prejudicia demnitatea, onoarea, via\xc8\x9ba particular\xc4\x83 a persoanei \xc8\x99i nici dreptul la propria imagine._NEWLINE_(7) Sunt interzise de lege def\xc4\x83imarea \xc8\x9b\xc4\x83rii \xc8\x99i a na\xc8\x9biunii, \xc3\xaendemnul la r\xc4\x83zboi de agresiune, la ur\xc4\x83 na\xc8\x9bional\xc4\x83, rasial\xc4\x83, de clas\xc4\x83 sau religioas\xc4\x83, incitarea la discriminare, la separatism teritorial sau la violen\xc8\x9b\xc4\x83 public\xc4\x83, precum \xc8\x99i manifest\xc4\x83rile obscene, contrare bunelor moravuri._NEWLINE_Deasemenea, Codul Civil reglementeaz\xc4\x83 abuzul de drept:_NEWLINE_Niciun drept nu poate fi exercitat \xc3\xaen scopul de a v\xc4\x83t\xc4\x83ma sau p\xc4\x83gubi pe altul ori \xc3\xaentr-un mod excesiv \xc8\x99i nerezonabil, contrar bunei-credin\xc8\x9be._NEWLINE_Astfel, s-a deschis drumul posibilit\xc4\x83\xc8\x9bii sanc\xc8\x9bion\xc4\x83rii acelor persoane care ar abuza de drepturile lor, folosindu-le \xc3\xaentr-un alt sens decat cel pe care legea \xc3\xael recunoa\xc8\x99te. \xc3\x8en spe\xc8\x9b\xc4\x83, atunci cand \xc3\xaen numele libert\xc4\x83\xc8\x9bii de exprimare, o persoan\xc4\x83 urm\xc4\x83re\xc8\x99te s\xc4\x83 aduc\xc4\x83 atingeri imaginii sau reputa\xc8\x9biei unei alte persoane, se \xc3\xaencalc\xc4\x83 limitele liberei exprim\xc4\x83ri. Legea rom\xc3\xa2n\xc4\x83 recunoa\xc8\x99te un drept numai dac\xc4\x83 este exercitat \xc3\xaen scopul de a satisface interesele personale, materiale \xc8\x99i culturale, \xc3\xaen acord cu interesul comunitar, potrivit legii \xc8\x99i regulilor de convie\xc8\x9buire social\xc4\x83.'